Guvernul Republicii Moldova și Guvernul Franței au încheiat un acord de cooperare în domeniul apărării.
Documentul a fost semnat joi, 7 martie, la Paris, de ministrul Apărării al Republicii Moldova, Anatolie Nosatîi și de ministrul francez al Forțelor Armate, Sébastien Lecornu, în prezența președinților Maia Sandu și Emmanuel Macron.
Potrivit autorităților de la Chișinău, acordul vine în contextul consolidării relațiilor de cooperare dintre cele două state și ajustării cadrului legal la situația actuală de securitate.
"Prin încheierea acestui acord, instituțiile noastre de apărare vor extinde colaborarea în mai multe domenii atât la nivel bilateral, cât și în cadrul organizațiilor internaționale. Dacă până în prezent, cooperarea dintre Republica Moldova și Franța în domeniul apărării se rezuma la schimbul de studenți militari (cadeți), și pregătirea profesională a efectivului, în baza Acordului, semnat la Paris, la 15 iulie 1998, atunci acordul semnat astăzi contribuie semnificativ la modernizarea Armatei R. Moldova. Consolidarea relațiilor de cooperare cu partenerii externi este unul din obiectivele noastre strategice, iar Franța, cu care avem o colaborare de mai bine de 25 de ani, este una din țările care ar putea să ne ajute în realizarea acestui obiectiv", a declarat Anatolie Nosatîi, ministrul Apărării de la Chișinău.
Tot astăzi, la Paris, s-a convenit că în acest an, atașatul apărării francez acreditat pentru Republica Moldova va continua să-și exercite atribuțiile de serviciu, având oficiul rezident la Chișinău.
Această decizie vine în rezultatul vizitei oficiale la Chișinău a ministrului Forțelor Armate ale Franței din septembrie anul trecut, în cadrul căreia a fost anunțată intenția de a inaugura în cadrul Ambasadei Franței în Republica Moldova oficiul atașatului francez al apărării.
Menționăm că Anatolie Nosatîi, ministrul Apărării de la Chișinău, face parte din delegația condusă de președintele Maia Sandu, care se află, în perioada 7-8 martie, într-o vizită la Paris.